SA speurders: ‘Te veel werk, te min waardering’Argieffoto (Foto: SAPS) Suid-Afrikaanse speurders is ontnugter en ontmoedig deur die stand van sake in die polisiediens, met ŉ beduidende toename in selfdoodvoorvalle. Behalwe dat speurders oorwerk is en nie die nodige toerusting het om hul werk te doen nie, voel hulle ook dat hulle nie die nodige erkenning ontvang nie. Só lui ’n verslag wat Woensdag deur Solidariteit se Navorsingsinstituut bekendgemaak is. “Oor ŉ maand sal ek 36 jaar diens in die SAPD hê, waarvan 21 jaar as kaptein. My juniors word bo my bevorder en die meeste van hulle is nie geskik om offisiere te wees nie,” het een van die speurders gesê wat aan die SNI se studie oor die werksomstandighede en uitdagings in die Suid-Afrikaanse speurdiens deelgeneem het. Nog ŉ aanhaling lui: “Ek gebruik my eie voertuig vir bystandsverantwoordelikhede, vergaderings, werkwinkels, opleiding en hofverrigtinge. Die kantoor is veronderstel om tien personeellede te hê, maar ons het net ses. Lede is gestres, oorwerk, uitgebrand en heeltemal ontmoedig deur die omstandighede. Een lid is tans in ’n psigiatriese inrigting en ons bevelvoerder ly aan angs en uitbranding.” Die respondent sê hul klagtes val op dowe ore. “Ons word elke dag in ŉ oorlog gedwing, maar ons kry nie ammunisie om die stryd te voer nie.” Verskeie soortgelyke ervarings deur speurders landwyd is deur die SNI aangeteken. Maroela Media het vroeër berig dat 400 speurders aan dié omvattende studie deelgeneem het. Die verslag is deur Theuns du Buisson, ekonomiese navorser aan SNI, saamgestel. Luidens die verslag is een van die vernaamste probleme wat aangemeld word, polisielede wat “dikwels te lank wag vir bevorderings en ontmoedig word deur prosesse wat gevolg word wanneer daar oor bevorderings besluit word”. “Sommige respondente meld dat hul bevelvoerders dikwels self slegte beoordelings ontvang en dit dan ook op hul ondergeskiktes van toepassing maak, ondanks hul persoonlike goeie diens,” het Du Buisson gesê. Van links: Theuns du Buisson, ekonomiese navorser aan die SNI, Morné Malan, hoof van kommunikasie aan SNI, en Renate Barnard, sektorkoördineerder aan Solidariteit (Foto: Anja van der Merwe, Maroela Media) Net meer as 50% van swart respondente voel dat hulle nie regverdig beoordeel word nie, met net 21% wat voel dat dit wel die geval is. Slegs 1,67% van wit respondente voel hulle word regverdig beoordeel, met 63% wat voel dat beoordelings op ŉ onregverdige wyse geskied. Net 14,86% van bruin respondente voel dat die proses regverdig is. “Hoewel daar ŉ effense onderskeid tussen die ervarings van speurders uit verskillende bevolkingsgroepe is, is dit duidelik dat die polisie se proses waarvolgens lede se prestasie beoordeel word, dringend aandag benodig, aangesien die absolute minderheid voel dat dit regverdig geskied.” Opleiding, ondersteuning ontbreek Ongeveer 43% van respondente voel dat hulle wel goed opgelei is om hul funksies te verrig, terwyl 63% sê hulle nie gereeld opleiding ontvang nie. Dit is veral opleiding rakende kubermisdaad – wat die afgelope jare voortdurend toeneem – wat ontbreek. Benewens opleiding is daar ook nie voldoende hulpbronne om dié soort misdaad te ondersoek nie. Byna 40% van respondente voel ook dat hulle nie genoeg ondersteuning van ander beamptes ontvang wat hulle in ondersoeke moet bystaan nie. Altesaam 56% van respondente het egter te kenne gegee dat hulle wel tevrede is met die samewerking wat hulle van onder andere staatsaanklaers kry. Ontevredenheid in dié verband is die hoogste in die Wes-Kaap, waar slegs 36% gesê het hulle is tevrede met die samewerking wat hulle van staatsaanklaers ontvang. Geen vergoeding vir oortydwerk ŉ Skamele 12% van alle respondente sê hulle word vir oortydwerk vergoed. Dit is veral van toepassing op forensiese spanne wat dikwels langer as hul amptelike ure werk. “Hierdie gebrek aan regverdige vergoeding gaan gepaard met ŉ gebrek aan erkenning vir die werk wat polisielede doen,” het Du Buisson gesê. “Bykans ŉ kwart van respondente meld dat hulle heeltemal ontmoedig is, met ŉ verdere 37% wat voel dat hulle die meeste van die tyd ontmoedig is.” Net 11% het aangedui dat hulle gemotiveerd is om hul take te verrig. Maroela Media het vroeër berig ŉ gebrek aan toerusting en voertuie, asook haglike werksomstandighede soos vuil en stukkende kantoorgeboue, werk ook negatief in op speurders se gemoed. Byna alle respondente het aangedui dat daar te min voertuie tot hul beskikking is – met sommiges wat selfs sê hulle is te bang om stukkende voertuie vir herstelwerk te stuur uit vrees dat dit heeltemal aan diens onttrek sal word. “Soms val die geboue letterlik uitmekaar,” het Du Buisson gesê.